Í tilkynningu frá Orkubúi Vestfjarða segir að Mjólkárlína sé undir spennu en ótengd í Mjólkárvirkjun , en truflanir hafa verið á línunni . Búist er við samfösun við kerfið seinna í dag . Þangað til eru norðanverðir Vestfirðir reknir með varaafli auk smærri virkjanna . Sunnanverðir Vestfirðir eru einnig á varaafli þar sem Tálknafjarðarlína er ekki í rekstri . Mjólkárvirkjun sér norðanverðum Arnarfirði og Dýrafirði fyrir rafmagni . Töluverð ísing er til fjalla og veðurútlit ógagstætt til skoðana á línum . Í gær voru miklar raforkutruflanir á Vestfjörðum . Í gærmorgun þurfti að taka út tímabundið Sellátralínu í Tálknafirði til að koma rafmagni á hluta þeirrar línu og Ketildalalínu . Þá sló Tálknafjarðarlínu tvívegis út í gærkvöldi . Vesturlína sló út upp úr kl 22 og var keyrt á varaafli á norðanverðum Vestfjörðum kl 0:50 eftir miðnættið . Um hálf fjögur í nótt leysti út í annað sinn Mjólkurlínu . Uppfært kl 17:33 . Orkubú Vestfjarða hefur sent út tilkynningu og segir að norðanverðir Vestfirðir eru nú tengdir landskerfinu og varaaflskeyrslu í Bolungarvík því lokið .